**Javna tribina „To nisu samo ženske stvari“**

**8. 5. 2018. HND**

**Prioćenje za medije iz udruge SVE za NJU**

Udruga žena oboljelih i liječenih od raka SVE za NJU zajedno sa Zborom zdravstvenih i medicinskih novinara Hrvatskog novinarskog društva uz podršku Hrvatskog onkološkog društva, Hrvatskog ginekološko onkološkog društva, Hrvatskog društva za ginekologiju i opstetriciju, Referentnog centra Ministarstva zdravlja Republike Hrvatske za maligne bolesti tijela maternice, jajovoda i jajnika KBC Rijeka, Referentnog centra Ministarstva zdravlja Republike Hrvatske za premaligne i maligne lezije stidnice, rodnice i vrata maternice KBC Zagreb, ŠNZ „Andrija Štampar, Udruga studenata medicine CroMSIC, a pod pokroviteljstvom Gradonačelnika Grada Zagreba, organizirali su 8. svibnja u Hrvatskom Novinarskom domu javnu tribinu **„To nisu samo ženske stvari“** povodom Svjetskog dana borbe protiv raka jajnika.

Tribinu je otvorila predstavnica bolesnica **Zrinka Ulovec**, a na otvorenju su se sudionicima obratili predsjednica SVE za NJU dr. **Almenka Balenović** i predstavnica pokrovitelja zamjenica pročelnika Gradskog ureda za zdravstvo dr. **Ivana Portolan Pajić**. O dijagnostici, liječenju, genetskom testiranju, istraživanju i psihološkom savjetovanju govorili suugledni stručnjaci prof. dr. sc. **Ante Ćorušić**, prof. dr. sc. **Damir Babić**, prim. dr. sc. **Višnja Matković**, prof. dr. sc. **Sonja Levanat** i prof. dr. sc. **Ljiljana Šerman**.

Na Tribini je predstavljen četvrti ESMO vodič za bolesnike u izdanju SVE za NJU **„Kako živjeti s rakom“** koji naglasak stavlja na potporno liječenje i osobito na važnost psihološke pomoći tijekom života s rakom. Hrvatski prijevod Vodiča uredile su dr. sc. **Dea Ajduković**, doc. dr. sc. **Natalija Dedić Plavetić** i **Ljiljana Vukota**, a za grafičku obradu teksta zaslužna je **Petra Bilić Križan**. Ovaj vodič namijenjen je oboljelima i obiteljima, ali i stručnjacima koji sudjeluju u svekolikoj skrbi o onkološkim bolesnicima. Od danas je dostupan na linku <http://www.svezanju.hr/centar-znanja/brosure-i-prirucnici/>, a od sutra i na webu ESMO-a na linku <http://www.esmo.org/Patients/Patient-Guides/Patient-Guide-on-Survivorship>

SVE za NJU nastavlja s kampanjom **19. svibnja od 10 do 14 sati na Bundeku** gdje organizira javnozdravstvenu sportsko-humanitarnu akciju s ciljem podizanja svijesti o važnosti prevencije ginekoloških karcinoma i pružanja podrške oboljelim ženama. Prijave za humanitarne utrke na 800 metara za rekreativce i 4.000 metara za „ozbiljnije“ trkače dostupne su na linku <http://www.svezanju.hr/utrka/> . U startnini za utrku je majica s vizualom **„To nisi samo ženske stvari“** koju su za ovu akciju dizajnirale **MUSTRE**. Naravno, očekujemo dolazak i podršku građana koji neće sudjelovati u utrci, ali će doći podržati trkače i ciljeve akcije. I za njih smo pripremili majice.

Udruga poziva muškarce i žene svih dobi da se prijave za trku ili samo dođu na Bundek 19. svibnja, podrže prevenciju i oboljele žene i svojim prilozima pomognu pružanje psihološke i druge podrške oboljelim ženama u Centru za psihološku pomoć SVE za NJU. Kampanju „To nisu samo ženske stvari“ podržava **AstraZeneca**.

Iako je karcinom jajnika ženska bolest, to nije samo ženski problem. Muškarci su važni u poticanju žena u brizi za zdravlje i pružanju podrške tijekom liječenja. Rak ginekoloških organa i liječenje bolesti nije samo ženska stvar!

Voditeljica tribine**: Ana Kruhak**

**Povodom Svjetskog dana borbe protiv raka jajnika**

**Od raka jajnika u Hrvatskoj je 2015. oboljelo 431, a umrlo 319 žena. Za ovaj rak nema organiziranog probira i time je važnije osvijestiti žene o važnosti ginekoloških pregleda. Stoga je važno da žene svih dobi znaju:**

* **Rak jajnika se može razviti u svake žene**
* **ne postoji test probira za rak jajnika**
* **Papa test nije metoda detekcije raka jajnika i jajovoda**
* **rak jajnika se najčešće dijagnosticira u uznapredovalom, kasnom stadiju**
* **svjesnost simptoma kao što su povećanje opsega trbuha, prisutna nadutost, brza zasićenost hranom, bolovi u zdjelici i trbuhu, smetnje kod mokrenja mogu biti prvi znakovi povezani sa pojavom raznih bolesti, ali i raka jajnika**
* **postavljanje dijagnoze u ranom stadiju znatno poboljšava mogućnost preživljenja**
* **uporaba oralne hormonske kontracepcije smanjuju pojavnost raka jajnika za (uz napomenu kako je za donošenje odluke važno savjetovanje s ginekologom radi personaliziranog pristupa)**
* **preventivno odstranjenje jajnika i jajovoda u žena sa pozitivnim genskim mutacijama (BRCA 1 i BRCA 2) smanjuje mogućnost nastanka bolesti**
* **preventivno odstranjenje jajnika i jajovoda u žena u postmenopauzi  smanjuje mogućnost nastanka raka jajnika i jajovoda**
* **kod žena sa simptomima koji mogu ukazivati na malignu bolest jajnika i jajovoda potrebno je hitno obaviti ginekološki pregled,  transvaginalni ultrazvuk i odrediti tumorski biljeg CA 125.**

**Kad je postavljena sumnja na postojanje maligne bolesti jajnika i/ili jajovoda potrebno je provesti kirurško liječenje i onkološko liječenje u bolnicama I kategorije, odnosno u velikim centrima sa dostupnim multidisciplinarnim timom.**

Fotografije: **Ognjen Karabegović**

****

Predavači

****

Dvorana

Publika

****

Zrinka Ulovec, predstavnica bolesnica

****

Studenti medicine, udruga studenata medicine CroMSIC



Predstavljen je ESMO vodič za bolesnike „Kako živjeti s rakom“

Ljiljana Vukota i doc. dr. sc. Natalija Dedić Plavetić